เรื่องร้องเรียน (น้ำท่วม,ท่อระบายน้ำ,ถนน) วันที่ 2022-06-26 00:08:07 — แขวงท่าแร้ง เขตบางเขน กรุงเทพมหานคร
ดิฉัน นาวาเอกหญิง นัทธรมย์ พ่วงดี ปัจจุบันอาศัยอยู่บ้านเลขที่ 162 ซ.รามอินทรา 5 แยก 58-10 แขวงท่าแร้ง เขตบางเขน กรุงเทพ ได้รับความเดือดร้อนจากน้ำท่วมขังมาเป็นระยะเวลานาน เนื่องจากถนนหน้าบ้านได้ยกให้เป็นถนนสาธารณะตั้งแต่ปีพ.ศ.2551 ยังไม่ได้รับการดูแลจากหน่วยงานภาครัฐ ถนนไม่มีท่อระบายน้ำสาธารณะ การใช้ชีวิตประจำวันในเรื่องการอาบน้ำซักผ้าไม่มีท่อรองรับน้ำ เวลาฝนตกน้ำท่วมขังเป็นเวลานาน การเดินทางสัญจรเข้าบ้านลำบากมาก เมื่อปี 64 น้ำท่วมขังเป็นเวลา 3 เดือน ไม่สามารถนำรถยนต์เข้าบ้านได้ ต้องเดินลุยน้ำทุกวัน ได้แจ้งเรื่องร้องเรียนไปที่เขตบางเขนเมื่อวันที่ 23 สิงหาคม 2564 ขณะนี้เรื่องได้รับการอนุมัติแล้ว จนท.โยธาเขตบางเขนแจ้งว่าได้งบประมาณมา 400,000 บาท เพื่อแก้ปัญหาโดยการโรยหินคลุกและราดยางถนนให้ แต่ไม่มีงบประมาณในการวางท่อระบายน้ำ จนท.เขตบางเขนแจ้งว่าให้ดิฉันและชาวบ้านที่ใช้ถนนเส้นนี้ร่วมกันออกค่าใช้จ่ายในการซื้อท่อและบ่อพัก รวมทั้งค่าใช้จ่ายในการใช้รถแม็คโครและช่างในการวางท่อของบริษัทที่รับเหมาเอง ซึ่งดิฉันคิดว่าไม่ถูกต้อง เพราะเป็นถนนสาธารณะ ประชาชนเดือดร้อนมาก แต่ต้องมาจ่ายเงินในการปรับปรุงถนนเอง ช่วงนี้ประชาชนก็ลำบากกันทุกคน จึงขอวิงวอนท่านผู้ว่า กทม. กรุณาจัดสรรงบประมาณในเรื่องการวางท่อระบายน้ำให้ด้วยนะคะ ขณะนี้เขตบางเขนส่งบริษัทผู้รับเหมามาปรับพื้นที่แล้ว รอดำเนินการขั้นต่อไปอยู่ค่ะ ขอความกรุณาท่านชัชชาติช่วยพวกเราด้วยค่ะ ท่านเป็นความหวังของพวกเราค่ะ